CHOW พุ่ง 19% เก็งปี 66 โตเด่น รับธุรกิจเหล็ก-พลังงานทดแทนหนุน
CHOW ทะยาน 19% ลุ้นปี 66 โตเด่น คาดยอดขายเหล็กแตะ 280,000 ตัน – พลังงานทดแทนแกร่ง ปั๊มรายได้เข้ามือตามเป้า
CHOW ทะยาน 19% ลุ้นปี 66 โตเด่น คาดยอดขายเหล็กแตะ 280,000 ตัน – พลังงานทดแทนแกร่ง ปั๊มรายได้เข้ามือตามเป้า
20 ธ.ค. 2565

ผู้สื่อข่าวรายงานว่า วันนี้ (20 ธ.ค.65) ราคาหุ้น บริษัท เชาว์ สตีล อินดัสทรี้ จำกัด (มหาชน) หรือ CHOW ณ เวลา 10:17 น. อยู่ที่ระดับ 3.48 บาท บวก 0.56 บาท หรือ 19.18% สูงสุดที่ระดับ 3.78 บาท ต่ำสุดที่ระดับ 2.98 บาท ด้วยมูลค่าการซื้อขาย 7.76 ล้านบาท

นายปรมัตถ์ จุฬวนิช ประธานเจ้าหน้าที่ด้านการเงิน CHOW เปิดเผยถึงแนวโน้มธุรกิจในปี 2566 ว่า มีทิศทางเติบโตต่อเนื่องจากปี 2565 หลังจากมีปัจจัยสนับสนุนหลายประการทั้งในธุรกิจเหล็ก และธุรกิจพลังงาน
โดยในธุรกิจเหล็กเชื่อว่าปัจจุบันได้ผ่านจุดต่ำสุดไปแล้วและเริ่มเข้าสู่ช่วงทยอยฟื้นตัว สำหรับปัจจัยหนุนจะมาจากการเริ่มฟื้นตัวของอุตสาหกรรมก่อสร้างในโครงการขนาดใหญ่ของทั้งภาครัฐและเอกชน ซึ่งส่งผลให้ผลิตภัณฑ์เหล็กที่ใช้ในธุรกิจก่อสร้างฟื้นตัวในทิศทางเดียวกัน โดยธุรกิจเหล็กของ CHOW แบ่งรายได้ออกเป็นในกลุ่มการผลิตเหล็กแท่งทรงยาวตามสัญญารับจ้างผลิตให้กับลูกค้ารายใหญ่ซึ่งคาดว่าในปี 2566 จะสามารถผลิตและส่งมอบได้มากกว่าปี 2565
ขณะที่ธุรกิจเทรดดิ้งหรือซื้อมาขายไปในส่วนของวัตถุดิบและผลิตภัณฑ์สำเร็จรูปมาตรฐาน คาดว่าจะขายได้ไม่น้อยกว่า 280,000 ตัน ในปี 2566 จากที่คาดว่าจะทำได้ 150,000 ตันในปี 2565
นอกจากนี้บริษัทฯ มีเป้าหมายจะมีโครงการผลิตไฟฟ้าพลังงานแสงอาทิตย์บนหลังคาเพิ่มเป็น 150 เมกะวัตต์ จาก 80 เมกะวัตต์ในปี 2565